text: জঙ্গিবাদবিরোধী মনোভাব গড়ে তোলার কাজ চলছে: তথ্যমন্ত্রী | Daily Amar Bangla
  ঢাকা, মঙ্গলবার, ১৫ই জুন, ২০২১ খ্রিস্টাব্দ, ১লা আষাঢ়, ১৪২৮ বঙ্গাব্দ, ৫ই জিলকদ, ১৪৪২ হিজরি। সময়, রাত ৩:৩৪
  বাড়ি রাজনীতি জঙ্গিবাদবিরোধী মনোভাব গড়ে তোলার কাজ চলছে: তথ্যমন্ত্রী
  নিজস্ব প্রতিবেদক: নতুন প্রজন্মের মধ্যে জঙ্গিবাদবিরোধী মনোভাব তৈরি করতে সরকার কাজ করে যাচ্ছে। জঙ্গি তৎপরতা এবং মানুষ হত্যার মতো মানবতাবিরোধী কর্মকাণ্ডের বিরুদ্ধে তথ্য মন্ত্রণালয় সংবাদ সম্মেলন করে তাদের মুখোশ উন্মোচনসহ প্রকৃত ঘটনা দেশবাসীকে অবগত করেছে। যার ফলে সহিংস ও অমানবিক কর্মকাণ্ডের বিরুদ্ধে জনমত গড়ে তোলা সম্ভব হয়েছে।
  গতকাল সংসদে টেবিলে উত্থাপিত প্রশ্নোত্তরপর্বে এ তথ্য জানান তথ্যমন্ত্রী হাসানুল হক ইনু। ন্যাপের সংসদ সদস্য মিসেস আমিনা আহমেদের প্রশ্নের লিখিত জবাবে তিনি আরো জানান, দেশে জঙ্গি তৎপরতার সঙ্গে যুব সমাজ, ছাত্রছাত্রীসহ বিভিন্ন পেশার মানুষ যেন জড়িত হতে না পারে সে লক্ষ্যে বাংলাদেশ টেলিভিশনসহ সকল ইলেকট্রনিক গণমাধ্যম ও প্রিন্ট মিডিয়া জাতির বিভিন্ন অনুষ্ঠানের মাধ্যমে জনসাধারণকে উদ্বুদ্ধকরণসহ জঙ্গি তৎপরতার বিরুদ্ধে বিপুল জনমত সৃষ্টিতে গুরুত্বপূর্ণ ভূমিকা পালন করছে। মন্ত্রী জানান, বাংলাদেশ ধর্ম নিরপেক্ষতায় বিশ্বাসী অসাম্প্রদায়িক দেশ। জঙ্গি তৎপরতার সঙ্গে যুব সমাজ, ছাত্রছাত্রীসহ বিভিন্ন পেশার মানুষ যেন জড়িত হতে না পারে সে বিষয়ে জনসচেতনতা বৃদ্ধিসহ বাংলাদেশ টেলিভিশন, চলচ্চিত্র ও প্রকাশনা অধিদপ্তর কর্তৃক নির্মিত প্রামাণ্যচিত্র প্রদর্শনের ব্যবস্থা নেয়াসহ গণযোগাযোগ অধিদপ্তরের সহায়তায় মাঠ পর্যায়ে ব্যাপক প্রচারণা চালানো হয়েছে। এ ধারা ভবিষ্যতেও অব্যাহত থাকবে। জাসদ দলীয় সংসদ সদস্য নাজমুল হক প্রধানের প্রশ্নের জবাবে তথ্যমন্ত্রী জানান, সারা দেশের অনলাইন পত্রিকার হালনাগাদ কোনো তালিকা সরকারের কাছে নেই। তবে অনলাইন পত্রিকা নিবন্ধনের জন্য তথ্য অধিদপ্তরের মাধ্যমে আবেদনকৃত অনলাইন পত্রিকা নিবন্ধনের বিষয়টি প্রক্রিয়াধীন। সংরক্ষিত মহিলা আসনের সংসদ সদস্য বেগম ফজিলাতুন নেছা বাপ্পির প্রশ্নের জবাবে মন্ত্রী হাসানুল হক ইনু জানান, বর্তমান সরকার গণমাধ্যমবান্ধব। সংবিধান অনুযায়ী বাক ও ভাবপ্রকাশের ও সংবাদক্ষেত্রের স্বাধীনতার নিশ্চয়তা প্রদান করা হয়েছে। সরকার গণমাধ্যমের বিকাশে আন্তরিকভাবে কাজ করে যাচ্ছে। তিনি আরো জানান, বাংলাদেশ সাংবাদিক কল্যাণ ট্রাস্ট আইনের আওতায় ইতিমধ্যে একটি 'ট্রাস্টি বোর্ড' গঠন করা হয়েছে। বাংলাদেশ প্রেস ইনস্টিটিউট ভবনে ট্রাস্টির অস্থায়ী কার্যালয় স্থাপনসহ ব্যবস্থাপনা পরিচালক নিয়োগ করা হয়েছে। ট্রাস্টের নিজস্ব তহবিল সৃষ্টির লক্ষ্যে সরকার ইতিমধ্যে ৫ কোটি টাকার 'সীডমানি' প্রদান করেছে। সাংবাদিক কল্যাণ ট্রাস্টের আওতায় প্রথমবারের মতো ২০১৫-১৬ অর্থবছরে ১৯৬ জন দুস্থ, অসচ্ছল, দুর্ঘটনায় আহত ও মৃত সাংবাদিকদের পরিবারের সদস্যদের মাঝে ১ কোটি ৪০ লাখ টাকার অনুদানের চেক বিতরণ করা হয়েছে।